ไฟแนนซ์ทูเดย์
โล่งอกไปหนึ่งเปลาะ เมื่อ อารีพงศ์ ภู่ชอุ่ม ปลัดกระทรวงการคลัง ออกมายันเรื่องสถานะ
12 เม.ย. 2556

โล่งอกไปหนึ่งเปลาะ เมื่อ อารีพงศ์ ภู่ชอุ่ม ปลัดกระทรวงการคลัง ออกมายันเรื่องสถานะของ 2 แบงก์รัฐ คือ เอสเอ็มอีแบงก์ และธนาคารอิสลามฯ ว่าผ่านช่วงหัวเลี้ยวหัวต่อมาได้เปลาะหนึ่งแล้ว เพราะเมื่อกลางสัปดาห์ที่ผ่านมากระทรวงการคลังได้โอนเงินเพิ่มทุน 555 ล้านบาท ให้เอสเอ็มอีแบงก์ และเตรียมโอนเงินเพิ่มทุนอีก 455 ล้านบาท ให้ธนาคารอิสลามฯ หลังสงกรานต์นี้ 
ส่วนแผนเพิ่มทุนล็อต 2 แย้มว่ามีแน่ แต่ขึ้นอยู่ที่ฝีมือของผู้บริหารว่าจะเดินตามแผนฟื้นฟูได้หรือไม่ หากเดินได้ปลายปีนี้หรือต้นปีงบ 2557 กระทรวงการคลังก็พร้อมใส่เงินเพิ่มทุนให้ธนาคารอิสลามฯ ตามที่เสนอมา 6,000 ล้านบาท ซึ่งในส่วนนี้คลังต้องควักตังค์จ่ายอีก 2,0003,000 ล้านบาท ส่วนที่เหลือเป็นเงินเพิ่มทุนจากออมสินและกรุงไทย สำหรับเอสเอ็มอีแบงก์นั้น ขอเงินเพิ่มทุนมามากว่า 2,000 ล้านบาท ก็คาดว่าน่าจะได้เงินเพิ่มทุนในช่วงเดียวกัน 
ลือให้แซ่ดเรื่องนัดสัมภาษณ์ผู้สมัครเข้าชิงเอ็มดีใหม่เอสเอ็มอีแบงก์ ที่เจอโรคเลื่อนจน ทนุศักดิ์ เล็กอุทัย รมช.คลัง ถึงกับลมออกหู ยกหูโทรหาประธานบอร์ดให้เร่งการสรรหา แต่ล่าสุดได้ยินว่า เมื่อนัดวันสัมภาษณ์ผู้สมัครเมื่อวันที่ 11 เม.ย.ที่ผ่านมา แต่ไม่รู้ทำท่าไหนกรรมการสรรหาบางคนถึงมาไม่ครบองค์ สงสัยว่าต้องการส่งสัญญาณว่าจะล้มการสรรหารอบนี้หรือไม่อย่างไร ทนุศักดิ์ คงต้องรีบเคลียร์ด่วนละมั่ง 
เพราะที่ผ่านมามีคนในที่คาดว่าจะถูกใบสั่งให้ลงสมัคร ยังถอนตัวออกจากการสมัคร จนล่าสุดเหลือคนสมัคร 6 คน จากที่ยื่นมาทั้งหมด 9 คน ตอนนี้ว่ากันว่าตัวเต็งมี 2 คน คือ ครรชิต สิงห์สุวรรณ์ รองกรรมการผู้จัดการ ธนาคารอิสลามแห่งประเทศไทย กับ เชาวรัตน์ เชาวน์ชวานิล อดีตผู้ช่วยกรรมการผู้จัดการฝ่ายบริหารทรัพย์สิน บรรษัทบริหารสินทรัพย์ไทย (บสท.) ซึ่งต้องลุ้นต่อว่าการสรรหารอบนี้จะล้มหรือไม่ เพราะดูตัวแล้วยังไม่ฉายแววถูกใจกรรมการสักเท่าไร